《咏法藏寺古松》
清代·李锴

造物无馀力，孤生此物奇。钩盘容一骋，局促殆相持。

骨耸青麟容，斑丛赤豹皮。雷声如解作，龙战不披靡。

势薄秋空黑，根蟠大壑危。长风有时下，万里为之吹。

孔盖邀天步，金铜助佛仪。介龟终解甲，灵怪亦何为。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。